L'edició de l'any 2000 de la Mostra de Vins i Caves de Catalunya va assolir un gran èxit de públic visitant.
Durant els dies 20 a 25 de setembre, mig milió de persones van visitar el recinte, ubicat al Port Vell - Maremàgnum, de Barcelona.
La Mostra, la manifestació promocional més important que organitza l'Institut Català de la Vinya i el Vi (INCAVI) a Catalunya, és una trobada entre elaboradors de vins i caves de Catalunya i consumidors i amics de la cultura del vi.
En aquesta vintena edició, el sector dels vins i caves catalans va donar a conèixer els seus productes a tots aquells que s'hi van apropar a gaudir d'una setmana dedicada a la tradició vinícola.
Els visitants van trobar més de 400 referències de vins i caves de les diferents zones productores de Catalunya.
La Mostra va ser inaugurada pel conseller d'Agricultura, Ramaderia i Pesca, Josep Grau, el dia 20 de setembre.
Durant l'acte, el degà del Col·legi d'Advocats de Barcelona, Jaume Alonso-Cuevillas, va pronunciar el pregó d'obertura, tot exhortant als ciutadans a gaudir de la cultura del vi; també va fer referència als cursos de tast que l'INCAVI ha organitzat enguany al Col·legi d'Advocats de Barcelona, que han servit per acostar-se al món de sensacions que és el vi.
Entre els actes que es van organitzar, paral·lelament a la Mostra de Vins i Caves de Catalunya, val a destacar la presència de Catalonia Qualitat, que va presentar la fruita amb vi.
La participació de Catalonia Qualitat en la Mostra de Vins i Caves de Catalunya va ser una contribució del Departament d'Agricultura, Alimentació i Acció Rural tot donant suport a les campanyes de promoció de la fruita que aquesta entitat porta a terme.
El Departament d'Agricultura, Alimentació i Acció Rural va apostar per la participació de Catalonia Qualitat a la Mostra donat el perfil del visitant i la gran afluència de públic que rep.
L'estand de Catalonia Qualitat disposava d'expendedors de fruita, un dels punts més visitats de la Mostra.
Una altra de les activitats destacables és la trobada de socis de l'entitat Slow Food, que va tenir lloc el divendres 22 de setembre.
En el marc d'aquesta trobada, Slow Food va organitzar una conferència sobre "Les virtuts de la garnatxa", pronunciada pel professor Jean Lheritier, de la Universitat de Perpinyà.
Slow Food és una associació que destaca internacionalment per la defensa i la salvaguarda de l'heretatge gastronòmic tradicional enfront el fast food, afavoreix un turisme atent i respectuós amb el medi ambient, i també promou propostes de solidaritat.
Proposa un programa d'educació del gust i ajuda les generacions joves a establir una relació amb la bona menja.
Els seus socis són particulars, empreses i associacions d'Itàlia, França i Espanya.
També el divendres 22, la Fira de Formatgers Artesans dels Pirineus va organitzar dues sessions de tast de vins i formatges, dirigides pel gastrònom Pep Palau.
A les 12 del matí, va tenir lloc una Jornada d'Intercanvi, organitzada per l'Associació de Col·leccionistes de Plaques de Cava.
L'INCAVI hi va presentar la placa commemorativa de la 20 edició de la Mostra de Vins i Caves de Catalunya.
A les 8 del vespre, la Confraria del Cava Sant Sadurní va presentar el cartell de la Setmana del Cava, el relleu de la Mostra pel que fa a esdeveniments promocionals del món del vi.
Al llarg dels dies en què es va celebrar la Mostra, l'INCAVI va impartir sessions d'iniciació al tast de vins i caves a l'estand institucional.
Aquestes sessions estaven dirigides al públic visitant, que va adquirir les nocions bàsiques del tast a través dels vins exposats a la Mostra.
D'altra banda, l'oferta cultural entorn al vi va incloure com a expositors, a més dels elaboradors del vi: Caixa Penedès, patrocinador; Divinum - Festes de primavera del Penedès; FIVIN - Fundació per a la Investigació del Vi; Catalonia Qualitat; Descobrir Catalunya; Slow Food; Formatgers Artesans del Pirineu; "Els vins negres catalans cap al Segle 21", Balisca Comunicació.